Svjetski poznati hrvatski znanstvenik Ivan Đikić rekao je u četvrtak u Dubrovniku da mladi moraju naći svoje mjesto u Hrvatskoj kako bi se u svojoj zemlji razvijali kao profesionalci, ali da je velik problem nedostatak odgovornosti političara koji vode državu.



Đikić je u Dubrovniku na vrlo posjećenom predavanju 'O znanosti i mladima' istaknuo kako je svaki građanin odgovoran u svojoj sredini stvarati bolje uvjete života i obrazovanja.



„Uvjeti za ostanak ostvaruju se našim radom. U Zapadnoj Europi ljudi svojim radom stvaraju velike dodatne vrijednosti, ispred onog što im vladajući osiguraju. Stoga našom konstruktivnosti i radom moramo pritisnuti javne službenike i političare kako bi i oni pratili naše promjene“, izjavio je Đikić.



Smatra da se promjene događaju jedino ako građani dignu svoj glas protiv svih negativnosti.



„Promjene se događaju jedino ako građani dignu svoj glas te zahtijevaju različit tretman. To se događa tamo gdje su ljudi glasni i hrabri. Tamo je život kvalitetniji i bolji te tamo mladi češće ostaju. Moramo prestati šutke ispraćati mlade, već glasno vikati da je dosta sa svim negativnostima“, kazao je Đikić.



Po njegovim riječima, generacijski sukob je najgora stvar hrvatskih sveučilišta.



„Generacijski sukob je najgora stvar naših sveučilišta. Ljudi stariji od 65 godina vole svoje fotelje više nego sebe i sve oko sebe. Žele biti direktori, a mladi ljudi nemaju priliku dobiti voditeljsku ulogu kako bi pokazali da se može bolje.



Ministarstvo stoga treba onemogućiti starijima od 60 godina da vode obrazovne i znanstvene institucije. Oni mogu doprinijeti svojim znanjem, ali ne i vodstvom“, rekao je Đikić.



Predavanje Ivana Đikića u Dubrovniku organizirala je Udruga za promicanje prirodnih znanosti.